**Pārskats par Ventspils pilsētas domes sēžu norisi 2014.gadā**

Ventspils pilsētas Domes sastāvs 2014.gadā salīdzinājumā ar 2013. gadu nav mainījies, tās sastāvā ir:

9 deputāti no saraksta “Zaļo un zemnieku savienības”,

4 deputāti no saraksta „Partija “Vienotība””

2 deputāti no saraksta “Politiskā partija “Reģionu alianse”, “Reformu partija”,

1 deputāts no saraksta “Politisko partiju apvienība “Saskaņas centrs””.

Domes sēdes joprojām vada priekšsēdētāja vietnieks J.Vītoliņš, jo domes priekšsēdētājam A. Lembergam ar tiesas lēmumu kopš 2007. gada ir liegts pildīt Ventspils pilsētas domes priekšsēdētāja amata pienākumus, taču deputāta pienākumus veikt nav liegts.

Sēdēs piedalās deputāti, domes darbinieki un domes struktūrvienību un pašvaldības SIA vadītāji, pēc nepieciešamības uzaicinātie speciālisti. Sēžu zāle ir piepildīta un iedzīvotājiem-interesentiem no malas būtu grūti atrast sev brīvu sēdvietu. Katras domes sēdes beigās tiek noteikts nākamās sēdes norises datums un laiks. Savukārt šī informācija, jau nākamajā dienā tiek ievietota oficiālajā pilsētas mājas lapā [www.ventspils.lv](http://www.ventspils.lv) un līdz nākošās sēdes dienai tiek papildināta ar darba kārtības izskatāmo jautājumu lēmumprojektiem. Pēc Domes sēdes ar pieņemtajiem lēmumiem var iepazīties pilsētas mājaslapā.

Arī 2014. gadā, katra pilsētas Dome sēde uzskatāmi parāda, koalīcijas pārspēku un nevēlēšanos veidot konstruktīvu dialogu ar opozīcijas pārstāvjiem. Katrā sēdē, ar apbrīnojamu pacietību, opozīcijas deputāts A.Landmanis norāda uz likumu pārkāpumiem un nepilnībām lēmumprojektu izstrādē - visos izstrādes posmos tiek iesaistīta tikai viena domē ievēlētā partija, bet neskatoties uz atkārtotiem lūgumiem, pārējo partiju pārstāvji vēl joprojām nav iekļauti ekonomikas un budžeta komisijā, kurā tiek detalizēti izdiskutēti un izstrādāti visi Domes lēmumprojekti. Līdz ar to opozīcijas deputāti ir izolēti no informācijas.

A.Landmaņa norādījumi uz pārkāpumiem ir vienveidīgi un principiāli tiek izteikti gandrīz pēc katra izskatāmā jautājuma, tas, protams, kavē darba gaitu, kas savukārt dara neiecietīgus gan domes deputātus, gan pārējos klātesošos. Ciniska un nicīga attieksme pret opozīcijas deputāta iebildumiem, daudziem klātesošajiem ir kļuvusi par ierastu praksi.

Vērojot domes sēdes 2014. gadā, neviens no opozīcijas piedāvātajiem papildus dienaskārtības jautājumiem netika iekļauti Ventspils pilsētas domes sēžu darba kārtībā, bet piedāvātie priekšlikumi/izmaiņas lēmumprojektos par apskatāmajiem jautājumiem - balsojuma rezultātā tika noraidīti.

Tā kā sēžu vērotāji - domes struktūrvienību un pašvaldības SIA vadītāji ir pakļauti un atkarīgi no koalīcijas virzītās politikas, tad redzami gan neviens neizrāda interesi par opozīcijas iebildumiem, līdz ar to koalīcijas lēmumi ir a priori tikai tādēļ, ka viņi ir varas nesēji.

NVO loma šajās koalīcijas un opozīcijas cīņās būtu sniegt plašu informāciju par sēžu norisi un rosināt iedzīvotājus pašiem apmeklēt pilsētas domes sēdēs. Aicinām arī citas nevalstiskās organizācijas piedalīties domes sēdēs, kā arī sekot filmētajām Attīstības komisijām un Ekonomikas un budžeta komisijām, lai sabiedrībai publiski pieejamā informācija būtu objektīvāka un rastos pašiem savs viedoklis par notiekošo lēmumu pieņemšanas procesu un iespējām tajā piedalīties!